ΓΡΑΠΤΗ ΕΡΩΤΗΣΗ P-0518/97 υποβολή: Ulf Holm (V) προς την Επιτροπή (14 Φεβρουαρίου 1997)

Θέμα: Ενισχύσεις για την εξάλειψη της πυρηνικής ενέργειας

Η Σουηδία πρόκειται να ξεκινήσει πρόγραμμα για την εγκατάλειψη της πυρηνικής ενέργειας την οποία θα αντικαταστήσει με ανανεώσιμες πηγές ενέργειας. Για το σκοπό αυτόν, απαιτούνται σημαντικοί πόροι αφενός για τη διάλυση των πυρηνικών σταθμών και αφετέρου για την εκμετάλλευση ανανεώσιμων πηγών ενέργειας όπως τα βιοκαύσιμα, η αιολική ενέργεια και η ηλιακή ενέργεια.

Ποιά είναι η άποψη της Επιτροπής για τη μετατροπή του συστήματος ενεργειακού εφοδιασμού της Σουηδίας;

Εκτιμά η Επιτροπή ότι η μετατροπή αυτή θα ήταν επιθυμητή και για άλλες χώρες της ΕΕ που χρησιμοποιούν πυρηνική ενέργεια;

Προτίθεται η Επιτροπή να θεσπίσει σύστημα ενισχύσεων υπέρ των χωρών που επιθυμούν να εγκαταλείψουν την πυρηνική ενέργεια;

Προτίθεται η Επιτροπή να θεσπίσει επιχορηγήσεις υπέρ της χρήσης ανανεώσιμων πηγών ενέργειας;

Απάντηση του κ. Παπουτσή εξ ονόματος της Επιτροπής (21 Μαρτίου 1997)

Στο Λευκό Βιβλίο της «Μια ενεργειακή πολιτική για την Ευρωπαϊκή Ενωση» ((COM(95) 682 τελικό )), η Επιτροπή διαπίστωνε:

«ότι ορισμένα κράτη μέλη εξαρτώνται σε μεγάλο βαθμό από την πυρηνική ενέργεια, ενώ άλλα προτιμούν να ακολουθούν μη πυρηνική ενεργειακή πολιτική, μια τρίτη δε ομάδα από αυτά έχουν αποφασίσει να μειώσουν την εξάρτησή τους από την πυρηνική ενέργεια ή να ελαττώσουν τους πυρηνικούς σταθμούς που διαθέτουν.

Τα ευρωπαϊκά όργανα, μέσω της συνθήκης Ευρατόμ, έχουν αρμοδιότητες, οι οποίες επιτρέπουν την ανάπτυξη της πυρηνικής ενέργειας σύμφωνα με τους κανόνες και τις πολιτικές που υιοθετούνται σε εθνικό ή τοπικό επίπεδο. Η επιλογή ενεργειακής τεχνολογίας ή καυσίμου είναι πάντοτε θέμα πολιτικής εκτίμησης, η πυρηνική ενέργεια όμως πρέπει να εξακολουθήσει να αποτελεί μέρος της επιλογής αυτής.»

Η Επιτροπή υπενθυμίζει επίσης, στα συμπεράσματα του πρόσφατου εγγράφου της «Η πυρηνική βιομηχανία στην Ευρωπαϊκή Ενωση» (ενδεικτικό πρόγραμμα για την πυρηνική ενέργεια) ((COM(96) 339 τελικό )):

«ότι εναπόκειται σε κράτος μέλος να αποφασίσει εάν θα αναπτύξει ή όχι την ειρηνική χρήση της πυρηνικής ενέργειας» και ότι «η επιλογή κάθε κράτους μέλους πρέπει να γίνει σεβαστή».

Συνεπώς, η Επιτροπή λαμβάνει γνώση της πρόθεσης που εξήγγειλε η σουηδική κυβέρνηση να τροποποιήσει προοδευτικά το ενεργειακό της σύστημα, της βούλησής της να διατηρήσει επαρκή διαφοροποίηση των ενεργειακών της πόρων και να τονώσει την ενεργειακή απόδοση και την ανάπτυξη των ανανεώσιμων πηγών ενέργειας.

Οσον αφορά τη χρήση της πυρηνικής ενέργειας από τα υπόλοιπα κράτη μέλη, η Επιτροπή σημειώνει επίσης στο ενδεικτικό πρόγραμμα για την πυρηνική ενέργεια ότι η πυρηνική ενέργεια εξακολουθεί να διαδραματίζει σημαντικό ρόλο στην Κοινότητα συντελώντας σε αξιοσημείωτο βαθμό στην προμήθεια ενέργειας.

Στο ίδιο έγγραφο, η Επιτροπή εξετάζει το κόστος ηλεκτροπαραγωγής από την πυρηνική ενέργεια και διαπιστώνει ότι σε αυτό περιλαμβάνονται τα αποθέματα που προορίζονται να καλύψουν το κόστος της οριστικής παύσης λειτουργίας των πυρηνικών σταθμών. Τα κράτη μέλη που χρησιμοποιούν την πυρηνική ενέργεια επιβάλλουν όντως στους φορείς εκμετάλλευσης των σταθμών ηλεκτροπαραγωγής να δημιουργήσουν οικονομικά αποθέματα του ύψους που κρίνουν κατάλληλο. Δεν τίθεται λοιπόν θέμα επιχορηγήσεων ή κρατικών ενισχύσεων για τη διάλυση των πυρηνικών σταθμών.

Τέλος, όσον αφορά την προώθηση των ανανεώσιμων πηγών ενέργειας, το Πράσινο Βιβλίο της Επιτροπής για μια κοινοτική στρατηγική ((COM(96) 576 τελικό )) υπενθυμίζει εν προκειμένω ότι «τα κράτη μέλη χορηγούν ποικίλου ύψους ενισχύσεις για τις ανανεώσιμες ενέργειες» τις οποίες οφείλουν να κοινοποιούν στην Επιτροπή, αυτή δε με τη σειρά της τις επιτρέπει εφόσον ανταποκρίνονται στις κοινοτικές κατευθύνσεις σχετικά με τις κρατικές ενισχύσεις για την προστασία του περιβάλλοντος ((EE C 72, 10.3.1994 )) ή για την έρευνα και την ανάπτυξη ((EE C 45, 17.2.1996 )). Η Επιτροπή, όταν επανεξετάσει τις ισχύουσες κατευθύνσεις, θα εκτιμήσει εάν επιβάλλεται να επέλθουν οι κατάλληλες αναπροσαρμογές σχετικά με τις ανανεώσιμες ενέργειες και τη συμβολή τους στους στόχους της ενεργειακής πολιτικής.

Στο Πράσινο Βιβλίο που προαναφέρθηκε η Επιτροπή εξακουθεί άλλωστε να υποστηρίζει σθεναρά την αρχή ενσωμάτωσης του εξωτερικού κόστους, το οποίο συνδέεται ουσιαστικά με την υποβάθμιση του περιβάλλοντος, στις τιμές όλων των ενεργειακών πηγών. Η Επιτροπή θα συνεχίσει δραστήρια την πολιτική προώθησης των ανανεώσιμων πηγών ενέργειας με τα ειδικά ενεργειακά της προγράμματα αλλά και εκδίδοντας αργότερα εντός του έτους ένα λευκό βιβλίο για τις ανανεώσιμες πηγές ενέργειας που θα περιλαμβάνει κοινοτική στρατηγική και σχέδιο δράσης.